**Mundtlig beretning 2012**

Velkommen til generalforsamling 2012, som vi igen i år afholder på Kastrupgårdsskolen.

Vi skal vælge en dirigent. Jeg skal på kredsstyrelsens vegne anbefale formand for skolelederforeningen i Tårnby og leder på Kastrupgårdsskolen, Hans Pedersen.

Jeg vil bede jer om at rejse jer og mindes de kollegaer, der er afgået ved døden siden sidste generalforsamling, det er Ester Møller, Jan Herbert Thomsen, Tony Andersen ---- øret være deres minde.

Den skriftlige beretning har været vores hjemmeside siden den 16. februar. Den skriftlige og mundtlige beretning skal ses som en helhed og bliver behandlet samlet.

Regnskabet, budget og budgetnoter har været på hjemmesiden siden den 1. marts.

Kreds 13 har i år 80 års jubilæum det blev fejret med at vi kørte Hindbærdrøm ud til alle skoler. Jeg håber, at de blev modtaget med glæde.

Krise – krise og atter krise er de overskrifter, vi møder hele tiden. Den økonomiske krise har bidt sig fast, som en Sibirisk vinter over Danmark.

Det betyder ikke, at jeg mener, at vi, lærerne skal sætte os ned og affinde os med alt, hvad politikere og diverse interesseorganisationer kan finde på, at vi som ansatte indenfor den kommunale sektor skal bidrage med.

Det er ikke os, der alene skal få Danmark på ret køl igen. Jeg kan da godt nævne nogle, som jeg synes kan betale mere til fællesskabet.

I de sidste år har vi haft øget statslig centralistisk økonomistyring med 0-vækst i kommunerne, og straffeaktioner til de kommuner, der ikke overholdt rammen, det har medført betydelige nedskæringer i kommunerne. Samtidig har mange kommuner gennemført store strukturændringer på skole -, daginstitutions – og ældreområdet. Den demografiske udvikling med flere ældre har medført en omfordeling.

Oveni bliver Danmark nu yderligere økonomisk bundet i og med at landet har tilsluttet sig finanspagten, det vil betyde endnu strammere rammer for de kommunale budgetter.

Lærerne rundt om i Danmark er blevet hårdt ramt af besparelser. Danmarks Lærerforening har i slutningen af januar 2012 gennemført en undersøgelse af forventede stillingsnedlæggelser i 2012. Der er svar fra 89 ud af 98 kommuner.

* Samlet set forventes der nedlagt 938 stillinger i 2012
* I 2 ud af 3 kommuner forventer man at nedlægge stillinger
* I 65 % af kommunerne, hvor der nedlægges stillinger begrundes det med helt eller delvist med besparelser ud over almindelig tilpasning til elevtalsudviklingen.
* Det forventes, at der afskediges 321 lærere i 2012 (der er en forholdsvis stor afgang pga. pension).

Hvis man sammenholder tallene for 2012 med stillingsnedlæggelserne i 2010 og 2011 giver det en samlet stillingsnedgang 4.300 stillinger. Det svarer til 8 % af alle lærerstillinger eller tæt på 1 ud af 12 lærer. Elevtalsfaldet i perioden kan forklare en fjerdedel af de 4.300 stillinger.

I det storkøbenhavnske område har der været stillingsnedlæggelse både i 2010 og 2011. Udover København, der har nedlagt 150, er Høje Taastrup nok den kommune, der har haft den største nedgang med i alt 85 stillinger.

Stort set alle kommuner i vores område har nedlagt stillinger, flere steder har det betydet afskedigelser

I resten af landet har det en del steder været endnu værre, som eksempel kan jeg nævne Odense, der har nedlagt 124 stillinger, det betød afskedigelse af 80 lærere.

Vi må nødvendigvis forholde os til, hvilken økonomisk situation vi står i.

Vi kan ikke bare hoppe i redningsbåden og færge os ud af krisen.

I Dragør medførte en genåbning af budgettet i 2010, 5 stillingsnedlæggelser.

Vi ved ikke helt præcis, hvad der sker i forbindelse med den kommende strukturændring, men hvis man nedlægger et spor, vil det svare til 13,5 stilling, hvilket svarer til 9,8 % af alle stillinger.

I Tårnby får vi i 2012 en stillingsnedgang på 5, hvilket fremgår af den skriftlige beretning. Der bliver ikke fyret nogen.

Både Dragør og Tårnby Kommune er nogle af de få kommuner i Københavns- området, hvor der indtil nu ikke er blevet fyret lærere.

Dragør

Jeg har i den skriftlige beretning beskrevet forløbet i Dragør fra sidste generalforsamling frem til jeg afsluttede beretningen.

Jeg har erfaring for at ikke alle, når at sætte sig ind i den skriftlige beretning. Jeg vil derfor lige give et kort resume.

I januar 2011 besluttede kommunalbestyrelsen en omstrukturering af skolevæsenet, der medførte at fire skoler blev til to fordelt på fire matrikler. Dragør Skole og Nordstrandsskolen blev lagt sammen, og St. Magleby Skole og Skolen ved Vierdiget blev sammenlagt begge med fælles skoleledelse. Dragør skole og Skolen ved Vierdiget blev udbudt til salg.

Fra juni og hen over sommerferien ændrede man denne beslutning, fordi man ikke kunne sælge Dragør Skole til en ordentlig pris. Nu skulle Dragør skole og Nordstrandsskolen stadig være en skole fordelt på to matrikler. St. Magleby Skole skulle udbygges til en tre-spors skole og Skolen ved Vierdiget skulle nedlægges helt.

Beslutningen ville indebære en stillingsnedgang på 13,5 stilling. Man var dog nødt til afvente salget af Skolen ved Vierdiget.

I september måned blev Skolen ved Vierdiget solgt og samtidig ændrede kommunalbestyrelsen igen på skolestrukturen. Nu blev det en model med to indskolingsskoler og en udskolingsskole.

Kredsen, lærerne og forældrene har hele tiden været på banen. Men nu var det for alvor slut med tålmodigheden. Der blev derfor indledt en massiv fælles kampagne mod den model.

Kredsen, lærerne og forældrene var alle enige om at arbejde for en skolestruktur med skoler, der har et sammenhængende forløb fra 1. – 9. kl.

Kommunalbestyrelsen har lyttet. Et politisk flertal har meldt ud, at man har skrinlagt planerne med indskolings- og udskolingsskole til fordel for skoler, der har eleverne i hele skoleforløbet.

Der er desuden sket det, at køberen af Skolen ved Vierdiget har trukket sig. Det er ikke afgjort, hvordan kommunen vil forholde sig til det.

Kommunalbestyrelsen besluttede på ekstraordinært møde i tirsdags ny skolestruktur model.

Modellen indebærer, man går fra de nuværende 8 til 7 spor. St. Magleby skole udbygges med 1 spor, og man sikrer kapacitet på Dragør Skole Nord til et 8. spor, de skoleår, der bliver behov for det.

Der afsættes en ramme på 45 mio. kr. til udbygning af St. Magleby Skole og 5 mio. til henholdsvis Dragør Nord og Syd. Nu er vi tilbage til modellen fra lige efter sommerferien.

Hvor pengene skal komme fra står hen i det uvisse, hvis Skolen ved Vierdiget ikke bliver solgt, må kommunen ud og låne, så finansieringen bliver nok noget af en udfordring.

Det her er lokalpolitik når det er værst, man skifter beslutninger efter vindretningen. Hvad bliver det næste?

**Skolestrukturdebatten har kørt siden foråret 2010** **med et utal af skiftende beslutninger, det har været meget belastende for både lærere, elever og forældre i Dragør. Når jeg ser tilbage på, hvad lærerne har været udsat for i Dragør, tager jeg hatten af for den professionelle, og seriøse måde, de har taklet det her på ved at gå i dialog, samarbejde og søge løsninger.**

**I Tårnby har** vi genforhandlet vores A08-aftale for skoleåret 2012 – 2013. Aftalen medfører en ændring af faktoren fra 2,18 til 2,16 og indførelse af en holddelingsfaktor på 1,9 for undervisningstimer anvendt til særlige undervisningsformer, "dele-hold", hvor holdene har den samme lærer og principielt modtager samme undervisningsindhold.

**En holddelingsfaktor vil betyde:**

I klasse med 24 elever uden holddelingsfaktor har man 0,87 time i OTU tid, det giver 2,18 minut pr. elev.

I en klasse med 24 elever fordelt på 2 hold af 12 har man 1,35 time i OTU-tid, hvilket giver 3,38 minut pr. elev.

Man har altså med holddelingsfaktor på 1.9 mere tid pr. elev i holddelingstimer end man har med faktor 2,16 i hele klasser.

Det er min klare opfattelse, at lærerne i Tårnby skal være tilfredse med, at Tårnby Kommune har valgt at indgå en aftale med kredsen, og at kommunen har forståelse for, at der skal være sammenhæng mellem undervisning og forberedelse for at få kvalitet i undervisningen.

**En enig kredsstyrelse har den 11. januar godkendt forhandlingsresultatet. Det er kredsstyrelsens opfattelse, at vi under de givne omstændigheder har indgået en god aftale.**

Det er aftalt med forvaltningen og skrevet ind i aftalen, at der er fem punkter, som I skal have særlig fokus på. Tre af dem skal aftales i SU. Det er pligtige drøftelser, så det kan ingen sige nej til.

Jeg vil anbefale, at I på skolen i pædagogisk råd går i dialog med jeres skoleledelse om kommende års planlægning med udgangspunkt i de fem punkter:

* At ledelse og lærere i pædagogisk råd drøfter og afklarer forventninger til hinanden og krav til indholdet i teamsamarbejdet
* At skolerne i SU aftaler retningslinjer for teamsamarbejde.
* At skolerne i SU afklarer fagteamenes kompetence samt fagudvalgsstrukturen og aftaler det nødvendige omfang af fagudvalgsmøder. Fagudvalgene, tilrettelægger, indkalder og evaluerer selv møderne.
* At alle skoler kun gennemfører en elevplanssamtale om året. I SU aftales evt. skriftlighed vedrørende det øvrige samarbejde.
* At formålet med et evt. grundskema for mødeafholdelse er at angive mulighed for mødeafholdelse inden for skolens teamstruktur.

Jeg deltog i slutningen af februar i en to-dages kredsformandskonference om arbejdstid. Vi har det sidste år haft 4 heldagsmøder om arbejdstid.

Anders Bondos konklusion på den konference var, at vi skal skærpe vores forsvar af A08. Kvalitetsdagsordenen er vores vigtigste forsvar, det er den professionelle lærer, der er rammen for denne dagsorden. Vi skal fortsat stille krav om, at det handler om kvaliteten i undervisningen.

Derudover udtalte han, at han har stor respekt for de kredse, der kan indgå aftaler i forbindelse med sparedagsordener – der også inddrager andre aspekter og muligheder i A08 aftalen f.eks. differentieret faktor på vikar/hold- og tolærertimer

Det er det, vi har gjort med vores aftale i Tårnby kommune.

KL, der er kommunernes interesseorganisation, og den organisation LC forhandler overenskomster med er voldsomt ude med riven. De vil så gerne have vi bliver noget længere - og at vi skal undervise mere. De bliver desværre hjulpet godt på vej af medier, der ikke forstår vores arbejdstidsaftale.

Det var på den baggrund, der blev afholdt ekstraordinær kongres i februar.

Danmarks Lærerforening vil arbejde målrettet på, at gøre det klart for alle, at vi skal have kvalitet i undervisningen. Det kræver ordentlige arbejdsvilkår med tid til hele undervisningsopgaven, dvs. alle de opgaver der knytter sig til en god undervisning.

Det er heller ikke nemt for menigmand at forstå vores arbejdstid, skal jeg hilse at sige – jeg har siddet – det tror jeg også mange af jer har prøvet - til fester eller middagsselskaber hos venner og bekendte og skulle forklare og til tider forsvare vores arbejdstid. Folk tror, at lærerne går hjem kl. 14.00 og smækker benene op på bordet og altid har ferie – ja faktisk er der nogle, der tror, at vi ikke arbejder fuld tid !

Så det er ikke så sært, at medierne kan danne mærkelige billeder inden i folks hoveder.

Jeg kunne rigtig godt tænke mig, at sende nogle politikere og KL folk ud at undervise i en tre-måneder, gerne de første tre af et skoleår. Jeg er sikker på, at de så ville forstå vores arbejdsvilkår.

KL i fuld gang med at kapre kunder til butikken, hvor de sælger ”Partnerskab om folkeskolen”, det projekt har jeg beskrevet i den skriftlige beretning.

Men kort fortalt handler det om, at KL tilbyder at analysere lærernes arbejdstid i kommunen og på de enkelte skoler for derefter at anbefale, hvordan kommunen kan få mere undervisningstid ud af lærerne. Faktisk er det noget KL tjener penge på, kommunerne skal nemlig betale for KL’s konsulentbistand.

KL har udover deres reklameoffensiv på (Kommunal Økonomisk Forum) – også kaldet KØF-konferencen sendt en opfordring ud til alle kommuner om at indgå i et partnerskab om at analysere lærernes arbejdstid.

Det er ikke et ønskescenarie at blive en del af det partnerskab.

På Danmarks Lærerforenings ekstraordinære kongres fortalte kollegaer fra bl.a. Randers og Vordingborg om de uhyrlige arbejdsforhold, de har været og fortsat bliver udsat for.

Jeg har selv været på besøg på en af skolerne i Ballerup, og det er ikke arbejdsvilkår, jeg ønsker for kollegaerne i vores kreds.

I skal være vidende om, at i tilfælde af at kommune og kreds ikke kan blive enige om en aftale, er det arbejdsgiveren, der suverænt bestemmer.

**Inklusion.**

Regeringen indgik med økonomiaftalen i 2011 aftale med KL om, at i 2015 skal 96 % af eleverne og i 2020 skal 97 % af eleverne være inkluderet i den almindelige folkeskole.

Det betyder, at 11.000 flere elever skal være inkluderet i 2015.

Danmarks Lærerforening tilslutter sig målsætningen om, at flere elever skal inkluderes i normalundervisningen, men at det er et langsigtet mål. Det er desuden en forudsætning, at eleverne får den undervisning, de har behov for.

DLF peger på, at rammerne skal være i orden, dvs. økonomi, lærerressourcer, kompetencer, fysiske forhold og undervisningsmidler, og så kræver det efteruddannelse og en styrkelse af normalundervisningen.

Det er vigtigt at have fokus på, at skolen skal være det sted, hvor lærerne har mulighed for at levere god undervisning, hvor alle eleverne får udbytte af undervisningen, og hvor der er ordentlige arbejdsvilkår for lærerne.

Der er derfor en grænse for inklusion, og den går der, hvor klassens fællesskab er i fare, hvor lærerne hindres i at udføre god undervisning og ikke mindst, hvor eleverne ikke længere får tilstrækkeligt udbytte af undervisningen.

Inklusion er et tema, der bliver drøftet i kredsstyrelsen og senest på vores kredsstyrelseskursus i januar.

Kredsstyrelsen har udarbejdet en række anbefalinger for god inklusion, som skal danne grundlag for vores videre arbejde. Alle anbefalinger er samlet i et dokument, som er det grønne bilag, der ligger på bordene. Anbefalinger er desuden på vores hjemmeside under ”Generalforsamling”.

Udover de anbefalinger er der et ønske om mere viden om PPR’s arbejdsmetoder, hvad er det, de går ud og siger og gør?

Aktuelt bliver AKT opfattet som brandslukning, der bliver arbejdet alt for lidt med det forebyggende arbejde.

I Dragør er Social, Børn og Kulturudvalget ved at udarbejde en inklusionsstrategi, hvor tankegangen bag strategien er ”at høre til i et fællesskab”. Kommunalbestyrelsen har desuden i forbindelse med budgetlægningen afsat økonomiske midler til tiltag, der skal sikre større inklusion i eget skolevæsen.

I Tårnby arbejder man indtil videre ud fra princippet om, at inklusion er en tænkning, et vilkår, eleverne skal inkluderes, men afgørelser træffes fra sag til sag.

**Retssag**

Jeg orienterede sidste år generalforsamlingen om, at Kredsen siden 2006 har kørt en retssag mod det leasingfirma, som vi i 2003 har leaset kopimaskine af. Sagen handler både om bedrageri og en uhyrlig leasingpris.

Vores advokat har under hele forløbet givet udtryk for, at det var en ren vindersag – hvilket vi havde fuld tiltro til. Sagen var i Københavns byret den 15. juni og mod alle odds tabte vi.

Som det fremgår af det regnskab, vores kasserer senere vil fremlægge, betød sagsafgørelsen, at vi blev pålagt at betale advokatsalær for både egen og modparts advokat.

Advokaten rådgav os i 2007 til at indstille betalingen til Leasingfirmaet, Vi har nu indfriet restgælden.

Jeg har klaget til Advokatklagenævnet over dårlig sagsbehandling, men der er endnu ikke faldet en afgørelse, der er ca. ½ års behandlingstid.

Vi har kendskab til en del andre firmaer og kredse, der har været gennem det samme forløb.

**Kommunikation**

Jeg ved, at der er et par skoler, hvor nogle af vores medlemmer har kritiseret kredsstyrelsen for manglende information og dermed mangelfuld kommunikation.

Den kritik har vi behandlet på kredsstyrelsesmødet den 29. februar.

Kredsstyrelsen besluttede på mødet, at vi fremover efter afslutningen af hvert kredsstyrelsesmøde aftaler om der er punkter, der er så vigtige, at de hurtigt skal formidles videre på skolerne.

Kredsstyrelsesreferaterne ligger på vores hjemmeside, alle medlemmer kan her følge med i, hvad der er behandlet på møderne.

Vi har i kreds 13 en kredsstyrelse der består af de tillidsrepræsentanter, der er valgt på skolerne og de tre generalforsamlingsvalgte, kasserer, næstformand og formand, vi er pt. 15.

Vores kredsstyrelsessammensætning indebærer, at vi har et kredsstyrelsesmedlem på hver skole, det er faktisk ret privilegeret.

Vi har med den struktur alle forudsætningerne for en tæt kontakt til skolerne og de enkelte medlemmer.

TR på skolen giver kredsstyrelsen et direkte forbindelsesled mellem skoler, kredsstyrelsen og DLF centralt.

Og så er alle medlemmer velkomne til at henvende sig i Lærernes Hus, det er bl.a. også derfor, vi er der.

Vores struktur medfører desuden, at man som TR i Kreds 13 har to kasketter, man er dels TR på skolen, hvor man er underlagt TR-reglerne og dels kredsstyrelsesmedlem.

Som Kredsstyrelsesmedlem er man ansvarlig over for generalforsamlingen, og man skal derfor varetage kredsens samlede interesser.

Kredsstyrelsen skal følge Danmarks Lærerforenings beslutninger fra kongresserne og fra Hovedstyrelsen, der er foreningens højeste myndighed mellem kongresserne.

**OK13**

Der er desværre ikke tvivl om at de kommende overenskomstforhandlinger bliver ekstraordinært svære på grund af den økonomiske krise.

Rigets økonomiske tilstand betyder, at vi ikke skal sætte næsen op efter de store lønstigninger. Det viser de netop indgåede aftaler for det private arbejdsmarked.

Derfor bliver det vigtigste krav, generelle procentvise lønstigninger med henblik på at sikre reallønnen.

Der bliver i løbet af foråret en medlemsdebat om foreningens krav til OK13. Foreningen vedtager de endelige krav på kongressen til september.

**Afslutning**

Jeg vil slutte af med at sige tak til alle jer, der er mødt op i dag.

Tak til vores kredsstyrelse og ansatte på kontoret for jeres store arbejde i hverdagen samt det gode og konstruktive samarbejde og også tak til vores samarbejdspartnere.

Jeg har valgt at afslutte denne beretning med et citat af multikunstneren, Erik Clausen:

**”Før fejrede vi 1. maj, nu fejrer vi mig først”.**

Udviklingen i vores samfund indenfor de sidste 10 år, nogle vil sige i længere tid, har været præget af en større og større grad af individualisering.

Fællesskabet har fået mindre og mindre betydning, men man er ikke noget alene, man er noget sammen med andre.

Fællesskabet er ikke kun mig og mine nærmeste venner eller nærmeste kollegaer. Det er en misforstået tolkning af Fællesskab.

I krisetider må man stå sammen om fællesskabet.

**Vi skal ikke tænke mig først, men tænke hvad kan vi gøre sammen i fællesskab.**

Hermed overgiver jeg beretningen til generalforsamlingens behandling.